# Maldos už krikščionių vienybę savaitės ir visų 2020-ųjų metų medžiaga

**„Su mumis elgėsi labai draugiškai“ (plg. *Apd* 28, 2)**

Parengta ir paskelbta bendradarbiaujant Popiežiškajai krikščionių vienybės tarybai
ir Pasaulio Bažnyčių tarybos Tikėjimo ir tvarkos komisijai.
Lietuvišką vertimą parengė – Lietuvos Vyskupų Konferencijos sekretoriatas.

Tradicinis laikotarpis Maldos už krikščionių vienybę savaitei švęsti Šiaurės pusrutulyje yra sausio 18–25 d. Šią datą 1908 m. pasiūlė tėvas Paulas Wattsonas, nes ji yra tarp Šv. Petro ir Šv. Pauliaus švenčių, todėl reikšminga simboliškai. Pietų pusrutulyje sausis – atostogų metas, todėl Bažnyčia Maldos savaitę švenčia kitu laiku, pavyzdžiui, Sekminių laikotarpiu, kaip 1926 m. pasiūlė Tikėjimo ir konstitucijos sąjūdis, kuris irgi simboliškai reikšmingas Bažnyčios vienybei.

Atsižvelgdami į lankstumo poreikį, raginame čia pateikiama medžiaga naudotis per visus metus, išreiškiant jau pasiektą Bažnyčių bendrystės lygį, drauge meldžiant visiškos vienybės, kurios trokšta pats Kristus.

***Tekstinės medžiagos pritaikymas***

Ši medžiaga siūloma turint galvoje, jog ji, kiek įmanoma, bus pritaikyta vietinėmis sąlygomis, ypač atsižvelgiant į konkrečiam socialiniam ir kultūriniam kontekstui būdingas liturgijos ir pamaldumo praktikas. Idealiu atveju toks pritaikymas darytinas ekumeniškai bendradarbiaujant. Kai kuriose vietose pritaikyti tekstinę medžiagą padeda jau egzistuojančios ekumeninės struktūros; ten, kur jų nėra, tikimės, jog pritaikymo poreikis paskatins jų atsiradimą.

***Kaip naudotis Maldos savaitės medžiaga***

– Bažnyčioms ir krikščionių bendruomenėms, Maldos savaitę švenčiančioms viena bendra liturgija, pateikiama ekumeninių pamaldų tvarka.

– Bažnyčios ir krikščionių bendruomenės Maldos savaitės tekstus taip pat gali įtraukti į savo liturgines apeigas. Ekumeninės liturgijos maldomis, „aštuondieniu“, taip pat papildomomis maldomis galima naudotis vadovaujantis savo nuožiūra pagal aplinkybes.

– Bendruomenės, švenčiančios Maldos savaitę visas aštuonias dienas, gali pasinaudoti „aštuondienio“ medžiaga.

– Biblijos studijų grupės gali kaip pagrindu pasinaudoti „aštuondienio“ tekstais bei apmąstymais. Kiekvieną dieną komentarus galima baigti baigiamąja užtarimo malda.

– Norintiems melstis privačiai ši tekstinė medžiaga gali padėti susitelkti į maldos intencijas, prisiminti, kad meldžiamasi bendrystėje su kitais visame pasaulyje dėl labiau regimos Kristaus Bažnyčios vienybės.

## 2020 metų biblinis tekstas

***Apd* 27, 18–28, 10**

***Įvadas į 2020 m. temą***

„Su mumis elgėsi labai draugiškai“ (plg. *Apd* 28, 2)

2020 m. medžiagą Maldos už krikščionių vienybę savaitei parengė Maltos ir Gozo krikščionių Bažnyčios (*Christians Together in Malta*). Vasario 10-ąją daugelis Maltos krikščionių švenčia Šv. Pauliaus laivo sudužimo šventę, kuria dėkojama, kad į šias salas buvo atneštas krikščionių tikėjimas. Šios šventės skaitinys iš Apaštalų darbų pasirinktas šių metų Maldos savaitei.

Pasakojimas pradedamas tuo, kad Paulius surakintas grandinėmis kaip kalinys (*Apd* 27, 1) yra gabenamas į Romą; tačiau net šioje pavojingoje kelionėje Dievas per jį toliau vykdo savo misiją.

Šis pasakojimas – tai klasikinė drama žmonijos, susiduriančios su gąsdinančia gamtos elementų galia. Laivo keleivių likimas priklauso nuo jūros ir stipriai šėlstančios audros galybių. Šios galybės nubloškia juos į nežinomą teritoriją, kur jie yra pasimetę, be vilties.

276 laivu plaukusius žmones galima suskirstyti į atskiras grupes. Šimtininkas ir jo kareiviai turi valdžią ir galią, tačiau jie yra priklausomi nuo jūreivių įgūdžių ir patirties. Nors visi patiria baimę ir yra pažeidžiami, grandinėmis surakinti kaliniai – pažeidžiamiausi. Jų gyvybė visai nebranginama; jiems gresia pavojus būti išžudytiems (*Apd* 27, 42). Istorijai tęsiantis matome vis stiprėjantį nepasitikėjimą ir įtarumą, didėjantį atskirų grupių susiskaldymą kylant spaudimui ir baimei dėl gyvybės.

Paulius šioje sumaištyje pasižymi kaip ramybės veiksnys. Jis žino, jog jo gyvybė nėra pavaldi abejingų galių nulemtam likimui ji yra Dievo, kuriam jis priklauso ir tarnauja, rankose (plg. *Apd* 27, 23). Dėl savo tikėjimo Paulius yra tikras, kad stos Romoje prieš imperatorių, šio tikėjimo galia jis gali stotis savo bendrakeleivių priekyje ir dėkoti Dievui. Visi per tai padrąsinami. Sekdami Pauliaus pavyzdžiu jie drauge dalijasi duona, suvienyti nauja viltimi ir pasitikėdami jo žodžiais.

Tai iliustruoja pagrindinę šios ištraukos temą: dieviškąją Apvaizdą. Šimtininkas nusprendė plaukti į jūrą nepaisydamas blogo oro, o per audrą jūrininkai, kaip įmanydami, stengėsi suvaldyti laivą. Tačiau galiausiai jų planai žlugo, ir tik likdami visi drauge ir leisdami laivui sudužti ant seklumos dieviškosios Apvaizdos dėka jie išgelbėjami. Laivas ir visas juo gabentas vertingas krovinys bus prarastas, bet gyvybės išgelbėtos: „Nė vienam iš jūsų nenukris nė plaukas nuo galvos“ (*Apd* 27, 34; plg. *Lk* 21, 18). Krikščionių vienybės siekyje atsidavimas dieviškajai Apvaizdai pareikalaus iš mūsų palikti daugelį dalykų, prie kurių esame stipriai prisirišę. Tačiau Dievui svarbu išgelbėti visus žmones.

Ši įvairialypė ir tarpusavyje konfliktuojanti grupė žmonių priplaukia „kokios nors salos“ krantą (plg. *Apd* 27, 26). Anksčiau plaukę tuo pačiu laivu jie atvyksta į tą pačią vietą; dabar jų žmogiškoji vienybė tampa regima dėl salos gyventojų svetingumo. Jie susiburia apie ugnį, supami jų nepažįstančių ir nesuprantančių žmonių, o galios ir statuso skirtumai tampa nereikšmingi. Tų 276 žmonių likimas nebepriklauso nuo abejingų galybių; juos apkabina mylinti Dievo apvaizda per žmones, kurie „elgėsi labai draugiškai“ (*Apd* 28, 2). Sušalę ir šlapi jie sušilo ir išdžiūvo prie ugnies. Išalkusius juos pamaitino. Jiems suteikiamas prieglobstis, kol vėl bus saugu tęsti kelionę.

Šiandien daugelis žmonių susiduria su tokiomis pat baisybėmis toje pačioje jūroje. Vardijamos skaitinyje (27, 1; 28, 1) vietos minimos ir šių dienų migrantų istorijose. Kitose pasaulio kraštuose daugybė žmonių leidžiasi į pavojingas keliones sausuma ir jūra bėgdami nuo gamtos nelaimių, karo ir skurdo. Jų gyvenimai taip pat priklauso nuo didžiulių galybių, kurioms būdingas šaltas abejingumas,– tai ne tik gamtos jėgos, bet ir politinės, ekonominės bei žmogiškosios galybės. Tas žmogiškasis abejingumas įgauna įvairias formas: abejingumas būdingas tiems, kurie vilties netekusiems žmonėms parduoda vietas į nesaugius laivus; abejingumu paženklintas sprendimas nesiųsti gelbėjimo laivų; abejingumas taip pat reiškiasi tuo, kad migrantų laivai nukreipiami atgal. Čia paminėta tik keletas atvejų. Būdami krikščionys ir susidurdami su šiomis migracijos krizėmis, priimame šį pasakojimą kaip iššūkį: ar šliejamės prie šalto abejingumo, ar pasirodome esą „labai draugiški“ ir visiems žmonėms liudijame mylinčią Dievo apvaizdą?

Svetingumas – labai reikalinga dorybė siekiant krikščionių vienybės. Tai nuostata, raginanti mus būti dosnesnius stokojančiųjų atžvilgiu. |Žmonės, parodę ypatingą draugiškumą Pauliui ir jo bendrakeleiviams, dar nepažinojo Kristaus, tačiau dėl jų ypatingo draugiškumo buvo suvienyti susiskaldę žmonės. Mūsų krikščioniškoji vienybė pasireikš ne tik tuo, kad būsime svetingi vieni kitiems, nors tai labai svarbu, – bet ir tuo, kad su meile priimsime žmones, kurie nėra tos pačios kalbos, kultūros ar tikėjimo kaip mes.

Per tokias audringas keliones ar atsitiktinius susitikimus įgyvendinama Dievo valia Bažnyčios ir visų žmonių atžvilgiu. Paulius vėliau skelbs Romoje: šis Dievo išgelbėjimas pasiųstas visoms tautoms (plg. *Apd* 28, 28).

Aštuondienio meditacijos ir pamaldos siejamos su šiuo Apaštalų darbų tekstu. Štai aštuonių dienų temos:

1-oji diena. Susitaikinimas: išmesti krovinius per bortą.

2-oji diena. Įžvalga: siekti Kristaus šviesos ir skleisti ją.

3-oji diena. Viltis: Pauliaus žinia.

4-oji diena. Pasitikėjimas: nebijokite, tikėkite.

5-oji diena. Stiprybė: duonos laužymas kelionėje.

6-oji diena. Svetingumas: parodyti ypatingą draugiškumą.

7-oji diena. Atsivertimas: perkeisti savo širdis ir mintis.

8-oji diena. Dosnumas: priimti ir duoti.

***Medžiagos rengimas 2020 m. Maldos už krikščionių vienybę savaitei***

Rengti 2020 m. Maldos už krikščionių vienybę savaitės medžiagą buvo išrinktos Maltos krikščionių Bažnyčios. 2017 m. rugsėjo mėnesį Katalikų vyskupų konferencija drauge su Maltos ekumenine taryba (*Christians Together in Malta*) pavedė mons. Hectorui Scerri suburti Ekumeninį redakcinį komitetą, kuris parengtų medžiagą 2020-iesiems metams.

Reiškiame dėkingumą Katalikų vyskupų konferencijai ir Tarybos *Christians Together in Malta* nariams, taip pat visiems įvairiopai prisidėjusiems prie šios medžiagos rengimo. Tarp rengėjų pažymėtini:

– Mons. prof. Hector Scerri – Maltos katalikų vyskupų konferencijos įgaliotas Ekumeninio redakcinio komiteto pirmininkas; jis yra taip pat Tarybos *Christians Together in Malta* pirmininkas, Maltos arkivyskupijos Ekumeninės komisijos narys; Maltos universiteto Teologijos fakulteto vicedekanas (katalikų atstovas).

– P. Dorianne Buttigieg – Ekumeninio redakcinio komiteto generalinė sekretorė, Maltos arkivyskupijos Ekumeninės komisijos narė (katalikų atstovė).

– Kun. Kim Hurst – Valetos Škotų Šv. Andriejaus bažnyčios kunigas (metodistų atstovas).

– P. Elizabeth Lochhead – Valetos Šv. Pauliaus prokatedros narė (anglikonų atstovė).

– Mons. Joseph Attard – Gozo vyskupijos apaštališkasis vikaras pasauliečių ir ekumenizmo reikalams (katalikų atstovas).

− P. Norman Alexander – Valetos Škotų Šv. Andriejaus bažnyčios narys (škotų presbiterijonų atstovas).

– Kan. Simon Godfrey – Valetos Šv. Pauliaus prokatedros kancleris (anglikonų atstovas).

− Dr. Patricia Micallef – Maltos Taizé grupės koordinatorė (katalikų atstovė).

– P. Judith Pugh – Gozo anglikonų bendruomenės narė (anglikonų atstovė).

– Subdiakonas Alexander Kuryshev – Maltos Šv. Pauliaus rusų ortodoksų parapijos narys (rusų ortodoksų atstovas).

− Archimandritas Nathanael Felesakis – Maltos Šv. Jurgio graikų ortodoksų parapijos klebonas (graikų ortodoksų atstovas).

– Kun. Ionut Iftimia – Maltos Šv. Jono Krikštytojo rumunų ortodoksų parapijos klebonas (rumunų ortodoksų atstovas).

– P. Noel Cauchi – Valetos Šv. Andriejaus evangelikų liuteronų bendruomenės atstovas (evangelikų liuteronų atstovas).

– Kun. dr. Aurelio Mulè Stagno SDB – Maltos arkivyskupijos Ekumeninės komisijos narys (katalikų atstovas).

Nacionalinis redakcinis komitetas posėdžiavo Rabate, Tal-Virtù, Maltos arkivyskupijos kunigų seminarijoje 2018 m. vasario 12 d., kovo 15 d., balandžio 20 d. ir gegužės 11 d.

Nacionalinio redakcinio komiteto parengta medžiaga buvo pateikta tarptautinei grupei, sudarytai iš Popiežiškosios krikščionių vienybės tarybos ir Pasaulio Bažnyčių tarybos atstovų. 2018 m. rugsėjo 13–18 d. Rabate, Maltos arkivyskupijos kunigų seminarijoje, vyko susitikimai su nacionalinio redakcinio komiteto, tarybos *Christians Together in Malta* nariais, arkivyskupu Charles J. Scicluna ir apaštališkuoju nuncijumi Maltoje arkivyskupu Alessandro D‘ Errico.

## Ekumeninės pamaldos

**Pastabos dėl ekumeninių pamaldų šventimo**

Malta yra sala, todėl laivai – svarbi maltiečių gyvenimo dalis. Per šias pamaldas skaitomas Šventojo Rašto skaitinys aprašo pavojingą apaštalo Pauliaus kelionę jūra. Laivas taip pat turi simbolinę prasmę apmąstant tą kelionę, kartais audringą, kai krikščionys drauge keliauja siekdami vienybės. Todėl siūloma, kad prieš pamaldas ten, kur jos vyks, būtų pastatytas laivas ar didelis jo modelis.

Apaštalų darbų skaitinys yra ilgas, jam būdingas jūrų laivybos žodynas, todėl būtina, kad jis būtų rūpestingai skelbiamas. Verta apsvarstyti galimybę pasidalyti skaitovų vaidmenimis arba panaudoti dramos ar kitos medijos elementus. Tekstas gali būti skaitomas iš netoli nuo pamaldų vietos esančio laivo.

**Pamaldų tvarka**

„Su mumis elgėsi labai draugiškai“ (plg. *Apd* 28, 2)

C.: Celebrantas (pamaldų vadovas).

V.: Visi susirinkusieji.

S. : Skaitovas.

***Susirinkimas***

***Įžangos giesmė***

Giedant įžangos giesmę Bažnyčių vadovai bei atstovai įžengia į ekumeninių pamaldų vietą. Juos visus veda dalyvis iškėlęs Bibliją, kad visi ją matytų. Biblija padedama garbingoje vietoje maldos sambūrio centre.

***Pasveikinimo žodis***

C: Viešpaties Jėzaus Kristaus malonė, Dievo meilė ir Šventosios Dvasios bendrystė tebūna su jumis visais.

V: Ir su tavimi.

C.: Brangios seserys ir broliai Kristuje, čia susirinkome melsti krikščionių vienybės ir susitaikinimo pasaulyje. Krikščionių susiskaldymas tęsiasi daug šimtmečių, tai labai skausminga ir priešinga Dievo valiai. Mes tikime maldos galia. Drauge su krikščionimis visame pasaulyje aukojame savo maldas ir siekiame įveikti atsiskyrimą.

Šių metų Maldos už krikščionių vienybę savaitės medžiagą parengė skirtingos Maltos krikščioniškosios Bažnyčios. Krikščionybės istorija šioje nedidelėje saloje siekia apaštalų laikus. Pasak tradicijos, pagonių apaštalas šv. Paulius pasiekė Maltos krantus 60-aisiais metais. Pasakojimas apie šį nuotykingą ir Apvaizdos paženklintą epizodą mums pateikiamas baigiamuosiuose Apaštalų darbų skyriuose.

Šis tekstas pažymi krikščionybės pradžią Maltoje – tai maža šalis, ją sudaro dvi pagrindinės gyvenamos salos: Malta ir Gozas, taip pat kitos salelės; ji yra Viduržemio jūros viduryje, pusiaukelėje tarp pietinės Sicilijos pakrantės ir Šiaurės Afrikos. Šis biblinis kraštas yra civilizacijų, kultūrų ir religijų sankryžoje.

Šiandien, taip pat per visą Maldos už krikščionių vienybę savaitę mūsų maldos ir apmąstymai siejami su svetingumu, kurį salos gyventojai parodė patyrusiems laivo sudužimą: „Su mumis elgėsi labai draugiškai“ (plg. *Apd* 28, 2). Tegul meilė ir pagarba, kurią rodome vienas kitam melsdamiesi dėl krikščionių vienybės šiandien, lydi mus visus metus.

***Šventosios Dvasios maldavimas***

Atliepą į kiekvieną maldavimą gali giedoti kantorius ir pakartoti visi susirinkusieji.

C Meilės Dvasia, nuženk ant šio susirinkimo ir gyvenk tarp mūsų.

V Ateik, Šventoji Dvasia (arba *Veni Sancte Spiritus*)!

C Vienybės Dvasia, parodyk mums kelią į krikščionių vienybę.

V Ateik, Šventoji Dvasia (arba *Veni Sancte Spiritus*)!

C Svetingumo Dvasia, išmokyk mus svetingai priimti kitus.

V Ateik, Šventoji Dvasia (arba *Veni Sancte Spiritus*)!

C Užuojautos Dvasia, įdiek mums pagarbos nuostatą visiems, kuriuos sutinkame.

V Ateik, Šventoji Dvasia (arba *Veni Sancte Spiritus*)!

C Vilties Dvasia, padėk mums išsilaisvinti nuo visko, kas trukdo mūsų ekumeninei kelionei.

V Ateik, Šventoji Dvasia (arba *Veni Sancte Spiritus*)!

*Atleidimo ir susitaikinimo maldos*

Atliepą į kiekvieną maldą gali giedoti kantorius ir pakartoti visi susirinkusieji.

C Atleisk mums, Viešpatie, už praeities klaidas, nepasitikėjimą ir piktadarybes tarp skirtingų Bažnyčių ar tradicijų krikščionių.

V Viešpatie, pasigailėk (arba *Kyrie eleison*)!

C Atleisk mums, Viešpatie, už tai, kad liekame tamsoje, užuot ieškoję kelio į Šviesą; Tu, Viešpatie, esi vienintelė tikroji Šviesa.

V Viešpatie, pasigailėk (arba *Kyrie eleison*)!

C Atleisk mums, Viešpatie, už tikėjimo stoką, už tvirtos vilties ir tikros meilės stygių.

V Viešpatie, pasigailėk (arba *Kyrie eleison*)!

C Atleisk mums, Viešpatie, už tai, kad kitiems sukėlėme skausmo, sunkumų ir sielvarto.

V Viešpatie, pasigailėk (arba *Kyrie eleison*)!

C Atleisk mums, Viešpatie, kad užsisklendėme ir likome abejingi, užuot rodę svetingumą visiems žmonėms, ypač svetimšaliams ir pabėgėliams.

V Viešpatie, pasigailėk (arba *Kyrie eleison*)!

C Viešpats yra gailestingas ir mylintis, lėtas supykti ir kupinas ištikimosios meilės. Kaip aukštai nuo žemės yra dangūs, taip didi yra jo ištikimoji meilė pagarbiai jo bijantiesiems (*Ps* 103, 8. 11–12).

V Amen.

***Šlovinimo giesmė***

***Dievo žodžio skelbimas***

C Dangaus Tėve, atverk mūsų širdis ir protus Tavo žodžiui.

V Tavo žodžiai yra dvasia ir gyvybė!

C Vesk mus, kad suartėtume vienybe ir meile.

V Tavo žodis yra žibintas mano takui!

Skaitinys *Apd* 27, 18–28, 10

S Tai Viešpaties žodis.

V Dėkojame Dievui, kuris gelbsti ir gydo.

Psalmė 107, 8–9. 19–22. 28–32

Psalmę gali giedoti kantorius, o susirinkusieji kviečiami giedoti atliepą.

Atliepas: Viešpats mus išgelbėjo nuo audringų bangų.

Tedėkoja jie Viešpačiui už jo ištikimąją meilę,

už nuostabius darbus žmonijai,

nes jis patenkino trokštančius

ir alkstančius pripildė gėrybių. **A**

Tada, būdami varge, jie šaukėsi Viešpaties,

ir jis išvadavo juos iš bėdų,

siuntė savo žodį jiems išgydyti

ir išgelbėti nuo pražūties. **A**

Tedėkoja jie Viešpačiui už jo ištikimąją meilę,

už nuostabius darbus žmonijai.

Teatnašauja bendravimo aukas

ir teskelbia jo darbus džiugesio giesmėmis. **A**

Tada, būdami varge, jie šaukėsi Viešpaties,

ir jis ištraukė juos iš bėdų,

šėlstančią audrą nuramino,

ir jūros bangos buvo nutildytos.

Jie džiaugėsi nurimusia jūra,

ir jis nuvedė juos į jų prekybos uostą. **A**

Tedėkoja jie Viešpačiui už jo ištikimąją meilę,

už nuostabius darbus žmonijai.

Teaukština jį tautos sueigoje,

tešlovina seniūnų taryboje. **A**

***Aleliuja*** galima giedoti prieš Evangelijos skaitinį ir po jo.

**Evangelija *Mk* 16, 14–20**

S Tai Viešpaties žodis.

V Šlovė tau, Viešpatie Jėzau Kristau. Tu esi Geroji Naujiena!

Pasakoma **biblinė meditacija arba trumpa homilija**.

***Giesmė***

***Nikėjos –Konstantinopolio Tikėjimo išpažinimas***

C Brangūs broliai ir seserys, būdami susivieniję Viešpatyje Jėzuje Kristuje, išpažinkime bendrą tikėjimą į vieną Dievą – Tėvą, Sūnų ir Šventąją Dvasią.

V Tikiu ...

***Visuotinė malda***

Per visuotinę maldą įvairių bendruomenių atstovai įneša aštuonis irklus (jie gali būti pagaminti iš kartono). Ant kiekvieno irklo užrašyta po vieną žodį: Susitaikinimas, Įžvalga, Viltis, Pasitikėjimas, Stiprybė, Svetingumas, Atsivertimas ir Dosnumas. Prieš kiekvieną maldavimą iškeliamas irklas su užrašytu žodžiu ir jis padedamas prie laivo ar jo modelio, po to tyliai meldžiamasi. Skaitovas paskelbia atitinkamą maldavimą, visi atsako atliepu.

V Negalime atlaikyti gyvenimo audrų būdami vieni. Laivas plaukia pirmyn, kai visi irkluoja drauge. Susidūrę su sunkumais pripažįstame poreikį irtis drauge ir sutelkti pastangas. Melskimės.

Tyliai meldžiantis įnešamas pirmasis irklas (Susitaikinimas). Po to kiti.

S Gerasis Dieve, išgydyk skausmingus praeities atsiminimus, kurie sužeidė mūsų Bažnyčias ir toliau lemia mūsų atsiskyrimą.

V Išklausyk mūsų maldą ir suteik mums Susitaikinimą.

S Gerasis Dieve, išmokyk mus sekti Kristų, kuris yra tikroji Šviesa.

V Išklausyk mūsų maldą ir suteik mums Įžvalgos.

S Gerasis Dieve, kai jaučiamės blaškomi gyvenimo audrų, sustiprink mūsų pasitikėjimą Tavo Apvaizda.

V Išklausyk mūsų maldą ir suteik mums Vilties.

S Gerasis Dieve, perkeisk mūsų susiskaldymus į darną, o mūsų nepasitikėjimą paversk tarpusavio priėmimu.

V Išklausyk mūsų maldą ir suteik mums Pasitikėjimo.

S Gerasis Dieve, duok mums drąsos sakyti tiesą laikantis teisingumo ir meilės.

V Išklausyk mūsų maldą ir suteik Stiprybės.

S Gerasis Dieve, sugriauk visas regimas bei neregimas kliūtis, trukdančias mums svetingai priimti seseris ir brolius, kurie patiria pavojus ar kuriems reikia pagalbos.

V Išklausyk mūsų maldą ir suteik Svetingumo.

S Gerasis Dieve, duok mums ir mūsų bendruomenėms naujas širdis, kad galėtume būti Tavo išgydymo nešėjai.

V Išklausyk mūsų maldą ir suteik Atsivertimą.

S Gerasis Dieve, atverk mūsų akis ir leisk žvelgti į visą kūriniją kaip į Tavo dovaną; atverk mūsų rankas, kad galėtume solidariai dalytis jos vaisiais.

V Išklausyk mūsų maldą ir suteik Dosnumo.

***Viešpaties malda***

C Vienydamiesi Jėzuje Kristuje melskimės jo išmokytais žodžiais.

V Tėve mūsų...

C Maltos žmonės priėmė Paulių ir jo bendrakeleivius parodydami ypatingą draugiškumą. Pasveikinkime vienas kitą ir palinkėkime ramybės, kurią mums dovanojo Kristus.

*Esame visi siunčiami skelbti Gerosios Naujienos*

C Esame susibūrę kaip krikščionys, todėl drauge esame mokiniai ir broliai.

Siekdami krikščionių vienybės, iš naujo įsipareigokime darbuotis dėl šio bendro tikslo. (Pauzė tyliai maldai.)

Pamaldose dalyvaujantys Bažnyčių vadovai gali drauge kalbėti Palaiminimo maldą.

C (ir kiti vadovai) Dievas Tėvas, pašaukęs mus iš tamsybių į šviesą, tepadaro mus Dievo šviesos nešėjais.

V Amen.

C (ir kiti vadovai) Dievas Sūnus, atpirkęs mus savo brangiausiu krauju, tesuteikia mums jėgų sekti jo pavyzdžiu tarnaujant kitiems.

V Amen.

C (ir kiti vadovai) Dievas Šventoji Dvasia, Viešpats Gaivintojas, tesustiprina mus, kad ištvertume gyvenimo laivo sudužimus ir pasiektume išgelbėjimo krantą.

V Amen.

C (ir kiti vadovai) Tepalaimina mus visagalis ir gailestingas Dievas –Tėvas, Sūnus ir Šventoji Dvasia, tesaugo mus dabar ir per amžius.

V Amen.

V Eikime drauge skelbti Dievo meilės stebuklų.

 Amen! Aleliuja! Amen!

***Baigiamoji giesmė***

***Papildoma medžiaga***

Giesmė *Unusual Kindness* buvo specialiai sukurta Maltoje 2020 m. Maldos už krikščionių vienybę savaitei. *Youtube* platformoje galima rasti vaizdo įrašą:

*http://thechurchinmalta.org/en/posts/325/ecumenical-commission*

## Aštuondienio biblinės meditacijos ir maldos

**1 diena**

***Susitaikinimas: išmesti krovinį per bortą***

*Apd* 27, 18–19. 21

*Ps* 85

*Lk* 18, 9–14

*Meditacija*

Būdami skirtingų Bažnyčių bei tradicijų krikščionys, deja, per šimtmečius sukaupėme didžiulį tarpusavio nepasitikėjimo, kartėlio ir įtarumo bagažą. Dėkojame Viešpačiui už tai, kad per pastarąjį šimtmetį atsirado ir plėtojosi ekumeninis sąjūdis. Susitikimas su kitoms tradicijoms priklausančiais krikščionimis ir mūsų bendra malda už krikščionių vienybę drąsina mus tarpusavyje siekti atleidimo, susitaikinimo ir priėmimo. Neturime leisti, kad praeities bagažas trukdytų mums artėti vieniems prie kitų. Tokia Dievo valia, kad išsilaisvintume palikdami vietos Jam.

*Malda*

Atleidžiantis Dieve,

Išlaisvink mus nuo skausmingų praeities atsiminimų,

žeidžiančių krikščioniškąjį gyvenimą, kuriuo dalijamės.

Vesk mus į susitaikinimą,

kad per Šventąją Dvasią pajėgtume

neapykantą nugalėti meile,

pyktį įveikti švelnumu,

o įtarumą – pasitikėjimu.

To prašome vardan Tavo mylimojo Sūnaus, mūsų brolio Jėzaus. Amen.

**2 diena**

**Įžvalga: siekti Kristaus šviesos ir ją skleisti.**

*Apd* 27, 20

*Ps* 119, 105–110

*Mk* 4, 35–41

***Meditacija***

Kristus yra mūsų šviesa ir mūsų vadovas. Be Kristaus šviesos ir vadovavimo mes pasimetame. Kai krikščionys nebemato Kristaus, jie tampa baimingi ir susiskaldo tarpusavyje, atsiskirdami vienas nuo kito. Negana to, daugybė geros valios žmonių už Bažnyčios ribų neįstengia pamatyti Kristaus šviesos, nes mes, krikščionys, būdami susiskaldę, atspindime Kristaus šviesą ne taip aiškiai, o kartais visiškai ją uždengiame. Regėdami Kristaus šviesą, esame jos traukiami arčiau vienas kito ir ją aiškiau atspindime, iš tikrųjų tapdami Kristaus ženklu, pasaulio šviesa.

***Malda***

Dieve, Tavo žodis yra mūsų žingsniams žibintas ir šviesa,

be Tavęs mes prarandame orientaciją ir pasiklystame.

Apšviesk mus, kad per Tavo žodį galėtume žygiuoti Tavo keliu.

Tegul mūsų Bažnyčios brangina mus vedantį, guodžiantį ir perkeičiantį Tavo buvimą.

Suteik mums atvirumo, kurio mums reikia, kad atpažintume,

kada trukdome kitiems regėti Tavo šviesą,

suteik reikalingos malonės dalytis Tavo šviesa su kitais.

To prašome vardan Tavo Sūnaus,

kuris kviečia mus, jo sekėjus, būti pasaulio šviesa. Amen.

**3 diena**

**Viltis: Pauliaus žinia.**

*Apd* 27, 22. 34

*Ps* 27

*Mt* 11, 28–30

***Meditacija***

Būdami krikščionys ir priklausydami Bažnyčioms bei tradicijoms, kurios nėra iki galo susitaikinusios tarpusavyje, mes dažnai netenkame drąsos, matydami, kad kelyje į regimą vienybę trūksta pažangos. Iš tikrųjų kai kas visiškai prarado viltį ir šią vienybę suvokia kaip nepasiekiamą idealą. Kiti netgi nemano, kad vienybė yra būtina jų krikščioniškojo tikėjimo dalis. Melskime šios regimos vienybės dovanos su tvirtu tikėjimu, ištverminga kantrybe ir lūkesčio kupina viltimi, pasitikėdami meilinga Dievo apvaizda. Pats Viešpats meldžiasi už Bažnyčios vienybę ir lydi mus šioje kelionėje. Mes nepražūsime.

***Malda***

Gailestingasis Dieve, pasimetę ir sugraudinta širdimi

atsigręžiame į Tave.

Įžiebk mumyse vilties dovaną.

Tegul mūsų Bažnyčios viliasi ir siekia vienybės,

kurios Tavo Sūnus meldė savo kančios išvakarėse.

To prašome per Jį, kuris gyvena ir viešpatauja su Tavimi ir Šventąja Dvasia

per amžius. Amen.

**4 diena**

**Pasitikėjimas: nebijokit, tikėkit.**

*Apd* 27, 23–26

*Ps* 56

*Lk* 12, 22–34

***Meditacija***

Šėlstant audrai, Pauliaus padrąsinimas ir viltis buvo priešybė jo bendrakeleivių baimei ir nusivylimui. Mūsų bendras pašaukimas būti Jėzaus Kristaus mokiniais apima prieštaravimo ženklą. Pasaulyje, plėšomame baimių, esame pašaukti būti vilties liudytojais ir pasitikėti mylinčia Dievo apvaizda. Krikščioniškoji patirtis mums rodo, kad Dievas tiesiai rašo ant kreivų linijų, ir mes žinome, jog nepaisant priešingų nuogąstavimų mes nepaskęsime ir nepražūsime. Nes ištikimoji Dievo meilė tęsiasi amžinai.

***Malda***

Visagali Dieve,

asmeniškai kentėdami šaukiame iš skausmo,

susigūžiame iš baimės išgyvendami ligą, nerimą

ar mylimo žmogaus mirtį.

Išmokyk mus pasitikėti Tavimi.

Tegul Bažnyčios, kurioms priklausome, bus Tavo apvaizdingo rūpinimosi ženklas.

Padaryk mus tikrais savo Sūnaus mokiniais –

Jis mokė mus klausytis Tavo žodžio ir tarnauti vienas kitam.

Pasitikėdami to prašome Tavo Sūnaus vardu

ir Šventosios Dvasios galia. Amen.

**5 diena**

**Stiprybė: laužyti kelionės duoną.**

*Apd* 27, 33–36

*Ps* 77

*Mk* 6, 30–44

***Meditacija***

Pauliaus kvietimas pavalgyti yra laivo keleiviams skirtas raginimas pasistiprinti prieš tai, kas jų laukia. Tai, kad laivo keleiviai priima duoną, rodo pasikeitusią jų nuostatą: sklaidantis nusivylimui jie įgyja drąsos. Panašiai ir Eucharistija, arba Viešpaties vakarienė, suteikia mums maisto kelionei ir iš naujo nukreipia mus į gyvenimą Dieve. Mes sustiprinami. Per duonos laužymą – o tai yra krikščionių bendruomenės ir liturgijos šerdis – mes ugdomi įsipareigoti krikščioniškajai tarnystei. Mes ilgimės tos dienos, kai visi krikščionys galės dalyvauti prie to paties Viešpaties vakarienės stalo ir semtis jėgų iš vienos duonos ir vienos taurės.

***Malda***

Mylintis Dieve,

Tavo Sūnus Jėzus Kristus laužė duoną

ir dalijosi taure su savo draugais kančios išvakarėse.

Leisk mums dar labiau suartėti glaudžioje bendrystėje.

Pauliaus ir ankstyvųjų krikščionių pavyzdžiu

suteik mums stiprybės tiesti atjautos, solidarumo ir darnos tiltus.

Šventosios Dvasios galia

to prašome vardan Tavo Sūnaus,

kuris atidavė savo gyvybę, kad mes gyventume. Amen.

**6 diena**

**Svetingumas: parodyti ypatingą draugiškumą**

*Apd* 28, 1–2. 7

*Ps* 46

*Lk* 14, 12–24

***Meditacija***

Po jūroje per audrą patirtų traumų ir konfliktų išsilaipinę krantan keleiviai salos gyventojų pasiūlytą konkrečią pagalbą išgyvena kaip ypatingą draugiškumą. Toks draugiškumas yra žmogiškumo rodiklis. Evangelija mus moko, kad rūpindamiesi patekusiais į bėdą mes parodome paties Kristaus meilę (plg. *Mt* 25, 40). Rodydami meilingą draugiškumą silpniesiems ir visko netekusiems daromės širdimi panašūs į Dievą, kurio širdyje vargšams tenka ypatinga vieta. Svetingai priimti svetimšalius, kilusius iš kitų kultūrų ir tikėjimų, imigrantus ir pabėgėlius, kartu reiškia mylėti patį Kristų, mylėti taip, kaip myli Dievas. Kaip krikščionys esame kviečiami žengti tikėjimo žingsnį ir su Dievo visa apimančia meile eiti net pas tuos, kuriuos mums sunku mylėti.

***Malda***

Našlaičių, našlių ir svetimšalių Dieve,

įliek į mūsų širdis stiprų svetingumo jausmą,

atverk mūsų akis ir širdis tuomet,

kai prašai Tave pamaitinti, aprengti ar aplankyti.

Tegul mūsų Bažnyčios dalyvauja

padėdamos įveikti badą, troškulį ir izoliaciją

ir nugalėdamos kliūtis, trukdančias priimti visus žmones.

To prašome vardan Tavo Sūnaus Jėzaus,

esančio mažiausiuose mūsų broliuose ir seseryse.

Amen.

**7 diena**

**Atsivertimas: perkeisti mūsų širdis ir mintis.**

*Apd* 28, 3–6

*Ps* 119, 137–144

*Mt* 18, 1–6

***Meditacija***

Vietiniai žmonės suvokė, kad jų padaryta išvada, jog Paulius esąs žmogžudys, buvo neteisinga, todėl jie pakeitė savo galvoseną. Ypatingas įvykis su gyvate leido salos gyventojams išvysti dalykus naujaip, ir tai veikiausiai parengė juos išgirsti Pauliaus skelbiamą Kristaus žinią. Siekdami krikščionių vienybės ir susitaikinimo mes dažnai patiriame iššūkį iš naujo permąstyti savo požiūrį į kitas tradicijas ar kultūras. Tai reikalauja nuolatinio atsivertimo į Kristų, per kurį Bažnyčios išmoksta nebeįžvelgti kitame grėsmės. Tuomet atmesime menkinantį nusistatymą kitų atžvilgiu ir priartėsime prie vienybės.

***Malda***

Visagali Dieve,

atsigręžiame į Tave atgailaujančiomis širdimis,

nuoširdžiai ieškodami Tavo tiesos.

Išlaisvink mus nuo netinkamo požiūrio į kitus

ir vesk Bažnyčias didėjančios bendrystės keliu.

Padėk išsivaduoti nuo baimių

ir geriau suprasti vieniems kitus, taip pat tarp mūsų esančius svetimšalius.

To prašome vardan Teisiojo,

Tavo mylimojo Sūnaus Jėzaus Kristaus. Amen.

**8 diena**

**Dosnumas: gauti ir duoti**

*Apd* 28, 8–10

*Ps* 103, 1–5

*Mt* 10, 7–8

***Meditacija***

Šis pasakojimas kupinas gavimo ir davimo: Paulius priima salos gyventojų rodomą ypatingą draugiškumą. Paulius išgydo Publijaus tėvą ir kitus. 276 keleiviai, viską praradę per audrą, apsčiai viskuo aprūpinami. Kaip krikščionys esame kviečiami rodyti ypatingą draugiškumą. Tačiau, kad galėtume duoti, pirmiausia turime mokytis priimti – iš Kristaus ir iš kitų. Daug dažniau negu tai suvokiame, esame gavėjai ir priimame rodomą draugiškumą žmonių, kitokių nei mes. Šie draugiškumo ženklai taip pat atspindi mūsų Viešpaties dosnumą ir gydymą. Būdami Viešpaties pagydyti, esame atsakingi už perdavimą to, ką esame priėmę.

***Malda***

Dieve, gyvybės Davėjau,

dėkojame Tau už atjaučiančios meilės dovaną,

kuri mus ramina ir stiprina.

Meldžiame, kad mūsų Bažnyčios

būtų visuomet atviros priimti dovanas viena iš kitos.

Suteik mums dosnumo dvasią visų atžvilgiu

drauge keliaujant krikščionių vienybės keliu.

To prašome vardan Tavo Sūnaus,

kuris viešpatauja su Tavimi ir Šventąja Dvasia. Amen.

## Ekumeninė situacija Maltoje

Malta yra Viduržemio jūros sala, krikščioniškasis tikėjimas joje buvo priimtas per apaštalo Pauliaus pastangas po to, kai jis patyrė laivo sudužimą keliaudamas į Romą. Apaštalų darbų 27 ir 28 skyriuose skaitome išsamų pasakojimą, kuriame aprašoma baisi audra jūroje, „Apvaizdos lydimas“ laivo sudužimas ir 276 laivo keleivių, kurie visi saugiai pasiekė krantą, svetingas priėmimas. Tame pačiame Naujojo Testamento tekste taip pat trumpai aprašoma Pauliaus Maltoje vykdyta gydymo tarnystė.

Per ilgą ir permainingą istoriją Maltą valdė kartaginiečiai, romėnai, bizantiečiai, arabai, normanai, švabai, aragoniečiai, Šv. Jono ordino riteriai, prancūzai ir britai. 1964 m. Malta tapo nepriklausoma valstybė, būdama Britų Sandraugos nare. 2004 m. Malta įsijungė į Europos Sąjungą.

Krikščionių tikėjimas giliai įsišaknijęs Maltos ir šalia esančios Gozo salos gyventojų kultūroje. Dabar Maltoje yra apie 430 tūkst. gyventojų. Nors vyrauja Romos katalikai, yra taip pat nemažos grupės krikščionių, priklausančių kitoms tradicijoms. Ekumenizmas nėra nauja patirtis vietos gyventojams. Maltos žmonės, gyvendami civilizacijų, religijų, prekybos bei migracijos kelių sankryžoje, buvo visuomet atviri kitiems ir pasižymėjo svetingumu. Jie žino, kad deramas tarpusavio skirtumų pripažinimas padeda vertinti kitose Bažnyčiose glūdintį turtingumą.

Nuo XIX a. pirmosios pusės Maltoje nuolat gyveno gausesnės kitų krikščioniškųjų Bažnyčių bendruomenės. Kadangi saloje buvo daug britų kariuomenėje bei laivyne tarnaujančių žmonių ir juos lydinčių ganytojų, tai nulėmė tinkamų dievogarbos vietų statybą. Škotijos Bažnyčios nariams buvo pastatyta Škotų šv. Andriejaus bažnyčia (pradėta statyti 1824 m., užbaigta 1857 m.), Anglikonų bendrijos nariams –Šv. Pauliaus prokatedra (pradėta statyti 1839 m., užbaigta 1844 m.), taip pat pastatyta Metodistų bažnyčia (užbaigta 1883 m.). Krymo karas ir Sueco kanalo atidarymas pavertė Maltą strategine karo laivyno baze, prekybos mazgu ir svarbia laivų statybos vieta.

Maltoje apsigyvenę graikai ir kipriečiai 1816 m. čia įkūrė graikų ortodoksų bendruomenę. Nuo 1990 m. pastebimas eksponentiškai didėjantis įvairių ortodoksų bažnyčių narių skaičius. Dauguma šių tikinčiųjų yra kilę iš Rytų Europos ir persikėlę į Maltą ieškodami darbo: tai serbų, rusų, taip pat rumunų ir bulgarų ortodoksai. Tuo pat metu atvyko nemažai Rytų ortodoksų, ypač iš Egipto, Etiopijos ir Eritrėjos – jie bėgo iš savo šalių dėl persekiojimų ir Maltoje rado prieglobstį. Tas pat pasakytina ir apie nedideles ortodoksų krikščionių grupes iš Vidurio Rytų, ypač iš Sirijos ir Irako.

Šis įvairus krikščioniškųjų Bažnyčių kaleidoskopas nulemia tikrai gyvą ekumeninį bendravimą. Pirmieji ekumeniniai susitikimai Maltoje vyko 6-ojo dešimtmečio viduryje, kai nedidelė Romos katalikų dvasininkų grupė reguliariai susitikdavo su Maltoje dislokuotų britų kariuomenės dalinių kapelionais. Jie diskutuodavo apie jiems rūpimus dalykus ir drauge melsdavosi. Taip pat dažnai ir vaisingai bendradarbiaudavo skirtingoms krikščionių tradicijoms priklausę biblistai ir dvasininkai. Žinoma, daugelis šių ekumeninių kontaktų buvo grindžiami draugiškais santykiais. Maltos Biblijos draugija bendradarbiavo su įvairių krikščionių bendruomenių dvasininkais.

Pirmosios oficialios ekumeninės pamaldos Maltoje surengtos besibaigiant šeštajam ir prasidedant septintajam dešimtmečiui. Maltoje taip pat vyko pirmieji Tarptautinės anglikonų ir katalikų komisijos (ARCIC), taip pat liuteronų ir katalikų dialogo grupių susitikimai. 1997 m. spalio mėn. Maltos katalikų arkivyskupas Josephas Mercieca įsteigė vyskupijos Ekumeninę komisiją. Jos užduotis buvo skatinti maldą už krikščionių vienybę, taip pat ugdyti katalikų sąmoningumą ir supratimą apie kitas krikščionių bendruomenes.

1995 m. kunigas Maurice Eminyanas SJ įkūrė Maltos ekumeninę tarybą, šiandien vadinamą *Christians Together in Malta*. Tarybai priklauso įvairių Bažnyčių atstovai. Jie susitinka kas du mėnesius, diskutuoja ekumeniniais klausimais, organizuoja viešus dialogo susitikimus, taip pat, bendradarbiaudami su vyskupijos Ekumenine komisija, aptaria ekumeninių pamaldų turinį bei eigą. Pagrindinės ekumeninės pamaldos vyksta sausio mėnesį švenčiant Maldos už krikščionių vienybę savaitę. Taip pat rengiamos pamaldos prieš Sekminių šventę ar po jos.

Tarybai *Christians Together in Malta* priklauso Romos katalikų Bažnyčia, Anglijos Bažnyčia, Škotijos Bažnyčia, Metodistų Bažnyčia, Evangelikų liuteronų Bažnyčia, Graikų ortodoksų Bažnyčia, Serbų ortodoksų, Rusų ortodoksų Bažnyčia, Rumunų ortodoksų Bažnyčia, Bulgarų ortodoksų Bažnyčia ir Koptų ortodoksų Bažnyčia. Septintosios dienos adventistai taip pat priklauso Tarybai.

Maltoje ekumeniniai santykiai klesti. Darbo santykiams būdinga pagarbos ir tikro bendradarbiavimo dvasia. Maltos katalikų Bažnyčia reikšmingai padėjo įvairioms ortodoksų Bažnyčioms rasti liturgijai tinkamas vietas. Gozo katalikų vyskupija sudarė galimybes švęsti liturgiją anglikonų ir kitų reformuotųjų tradicijų krikščionims.

Be įprastinių ekumeninių pamaldų pažymėtinos ir kitos Maltoje vykstančios iniciatyvos:

– tiek vietoje, tiek užsienyje vykdomas bendras *diakonijos* projektas, prie kurio finansiškai prisideda įvairios krikščionių bendruomenės;

– Valetos Šv. Pauliaus anglikonų prokatedroje rengiamas kalėdinis festivalis „Devynios pamokos“, kuriame dalyvauja ekumeniniai partneriai;

– Maldos už krikščionių vienybę savaitės proga Maltos katalikų arkivyskupo rengiamas ekumeninis priėmimas;

– bendros iniciatyvos, kaip antai: ligonių ir senelių lankymas, kalėdinių giesmių giedojimas ar renginiai Pasaulinės kūrinijos dienos proga;

– Maltos krikščionių vadovų dalyvavimas Bažnyčių dangiškųjų globėjų šventėse;

– bendradarbiavimas su Škotų šv. Andriejaus bažnyčia remiant Maisto banką;

– krikščionis jungiantis „Švyturio“ tinklas, kas mėnesį sukviečiantis maldai bei šlovinimui;

– skirtingų krikščioniškųjų tradicijų tarnautojų bendradarbiavimas skiriant Akademinių ekumenizmo studijų premiją, įsteigtą Maltos arkivyskupijos Ekumeninės komisijos ir Pastoracinio ugdymo instituto;

– prieš Kalėdas Maltos Respublikos Prezidentas kasmet sukviečia Bažnyčių vadovus į apskritojo stalo diskusiją ir vaišes.

Įvairiais lygmenimis vykstantis ekumeninis bendradarbiavimas buvo labai reikšmingas siekiant krikščionių vienybės Maltoje. Ekumeninis klimatas Maltoje yra labai pozityvus ir gali būti mikrokosminiu pavyzdžiu ekumeniniam dialogui pasauliniu lygmeniu.

## Maldos už krikščionių vienybę savaitės temos 1968–2020 m.

PBT Tikėjimo ir tvarkos komisijos ir Popiežiškosios krikščionių vienybės tarybos pirmą kartą bendrai parengta medžiaga paskelbta 1968 m.

1968 „Jo didybės šlovei“ (*Ef* 1, 14)

1969 „Esate pašaukti laisvei“ (*Gal* 5, 13)

(Parengiamasis susitikimas Romoje, Italijoje)

1970 „Esame Dievo bendradarbiai“ (*1 Kor* 3, 9)

(Parengiamasis susitikimas Niederaltaicho vienuolyne, VFR)

1971 „…ir Šventosios Dvasios bendrystė“ (*2 Kor* 13, 13)

(Parengiamasis susitikimas Baryje, Italijoje)

1972 „Aš jums duodu naują įsakymą“ (*Jn* 13, 34)

(Parengiamasis susitikimas Ženevoje, Šveicarijoje)

1973 „Viešpatie, išmokyk mus melstis“ (*Lk* 11, 1)

(Parengiamasis susitikimas Montserato abatijoje, Ispanijoje)

1974 „Kad kiekvienos lūpos išpažintų: Jėzus Kristus yra Viešpats“ (*Fil* 2, 1)

(Parengiamasis susitikimas Ženevoje, Šveicarijoje)

1975 „Dievo siekis: visa suvienyti Kristuje“ (*Ef* 1, 3–10)

(Medžiagą rengė Australijos grupė; parengiamasis susitikimas Ženevoje, Šveicarijoje)

1976 „Būsime panašūs į Jį“ (*1 Jn* 3, 2) arba „Pašaukti tapti tuo, kas esame“

(Medžiagą rengė Karibų Bažnyčių Konferencija; parengiamasis susitikimas Romoje, Italijoje)

1977 „Drauge ištverti viltyje“ (*Rom* 5, 1–5)

(Medžiaga rengta Libane vykstant pilietiniam karui; parengiamasis susitikimas Ženevoje)

1978 „Nebesate svetimi“ (*Ef* 2, 13–22)

(Medžiagą rengė Mančesterio ekumeninė grupė Anglijoje)

1979 „Patarnaukite vieni kitiems Dievo šlovei“ (*1 Pt* 4, 7–11)

(Medžiaga rengta Argentinoje; parengiamasis susitikimas Ženevoje, Šveicarijoje)

1980 „Teateinie tavo Karalystė“ (*Mt* 6, 10)

(Medžiagą rengė Berlyno ekumeninė grupė VDR; parengiamasis susitikimas Milane, Italijoje)

1981 „Viena Dvasia –daug dovanų – vienas kūnas“ (*1 Kor* 12, 3b–13)

(Medžiagą rengė Graymoor pranciškonų bendruomenė JAV; parengiamasis susitikimas Ženevoje Šveicarijoje)

1982 „Tegu visi randa namus Tavyje, Viešpatie (*Ps* 84)

(Medžiaga rengta Kenijoje; parengiamasis susitikimas Milane, Italijoje)

1983 „Jėzus Kristus – pasaulio gyvybė“ (*1 Jn* 1, 1–4)

(Medžiagą rengė Airijos ekumeninė grupė; parengiamasis susitikimas Céligny (Bossey), Šveicarijoje)

1984 „Pašaukti būti viena per mūsų Viešpaties kryžių“ (*1 Kor* 2, 2 ir *Kol* 1, 20)

(Parengiamasis susitikimas Venecijoje, Italijoje)

1985 „Iš mirties į gyvenimą su Kristumi“ (*Ef* 2, 4)

(Medžiaga rengta Jamaikoje; parengiamasis susitikimas Grandchamp, Šveicarijoje)

1986 „Tapsite mano liudytojais“ (*Apd* 1, 8)

(Medžiaga rengta Slovėnijoje; parengiamasis susitikimas Jugoslavijoje)

1987 „Suvienyti Kristuje – naujame kūrinyje“ (*2 Kor* 5, 17–6, 4a)

(Medžiaga rengta Anglijoje; parengiamasis susitikimas Taizé, Prancūzijoje)

1988 „Dievo meilė išveja baimę (*1 Jn* 4, 18)

(Medžiaga rengta Italijoje; parengiamasis susitikimas Pinerole, Italijoje)

1989 „Statyti bendruomenę: vienas kūnas Kristuje“ (*Rom* 12, 5–6a)

(Medžiaga rengta Kanadoje; parengiamasis susitikimas Whaley Bridge, Anglijoje)

1990 „Kad visi būtų viena… Kad pasaulis įtikėtų“ (*Jn* 17)

(Medžiaga rengta Ispanijoje; parengiamasis susitikimas Madride, Ispanijoje)

1991 „Visos tautos, šlovinkite Viešpatį (*Ps* 117 ir *Rom* 15, 5)

(Medžiaga rengta Vokietijoje; parengiamasis susitikimas Rotenburge prie Fuldos, VFR)

1992 „Aš esu su jumis per visas dienas… Tad eikite“ (*Mt* 28, 16)

(Medžiaga rengta Belgijoje; parengiamasis susitikimas Briugėje, Belgijoje)

1993 „Nešti Dvasios vaisių krikščionių vienybei“ (*Gal* 5, 22–23)

(Medžiaga rengta Zaire; parengiamasis susitikimas prie Ciuricho, Šveicarijoje)

1994 „Dievo namiškiai: pašaukti būti vienos širdies ir vienos sielos“ (*Apd* 4, 32)

(Medžiaga rengta Airijoje; parengiamasis susitikimas Dubline, Airijos Respublikoje)

1995 „*Koinonia*: bendrystė su Dievu ir tarpusavyje“ (*Jn* 15, 1)

(Medžiagą rengė Tikėjimo ir tvarkos komisija; parengiamasis susitikimas Bristolyje, Anglijoje)

1996 „Štai aš stoviu prie durų ir beldžiu“ (*Apr* 3, 14–22)

(Medžiaga rengta Portugalijoje; parengiamasis susitikimas Lisabonoje, Portugalijoje)

1997 „Kristaus vardu maldaujame: *Susitaikinkite su Dievu*“ (*2 Kor* 5, 20)

(Medžiagą rengė Šiaurės ekumeninė taryba; parengiamasis susitikimas Stokholme, Švedijoje)

1998 „Dvasia ateina pagalbon mūsų silpnumui“ (*Rom* 8, 14–27)

(Medžiaga rengta Prancūzijoje; parengiamasis susitikimas Paryžiuje, Prancūzijoje)

1999 „Jie bus jo tauta, o pats Dievas bus su jais“ (*Apr* 21, 1–7)

(Medžiaga rengta Malaizijoje; parengiamasis susitikimas Bose vienuolyne, Italijoje)

2000 „Šlovė Dievui, kuris palaimino mus Kristuje“ (*Ef* 1, 3–14)

(Medžiagą rengė Vidurio Rytų Bažnyčių taryba; parengiamasis susitikimas La Vernoje, Italijoje)

2001 „Aš esu kelias, tiesa ir gyvenimas“ (*Jn* 14, 1–6)

(Medžiaga rengta Rumunijoje; parengiamasis susitikimas Vulkane, Rumunijoje)

2002 „Su Tavimi yra gyvenimo versmė“ (*Ps* 36, 5–9)

(Medžiagą rengė Europos vyskupų konferencijų taryba (CCEE) ir Europos Bažnyčių konferencija (CEC); parengiamasis susitikimas Otmaringo ekumeniniame centre prie Augsburgo, VFR)

2003 „Lobį nešiojamės moliniuose induose“ (*2 Kor* 4, 4–18)

(Medžiaga rengta Argentinoje; parengiamasis susitikimas „Los Rubios“ ekumeniniame centre Ispanijoje)

2004 „Aš jums palieku ramybę“ (*Jn* 14, 27)

(Medžiaga rengta Alepe, Sirijoje; parengiamasis susitikimas Palerme, Italijoje)

2005 „Kristus – vienintelis Bažnyčios pamatas“ (*1 Kor* 3, 1–23)

 (Medžiaga rengta Slovakijoje; parengiamasis susitikimas Pieštianuose, Slovakijoje)

2006 „Kur du ar trys susirinkę mano vardu, ten ir aš esu tarp jų“ (*Mt* 18, 18–20)

(Medžiaga rengta Airijoje; parengiamasis susitikimas Prosperous, Kildero grafystėje, Airijoje)

2007 „Jis daro, kad kurtieji girdi ir nebyliai kalba“ (*Mk* 7, 31–37)

(Medžiaga rengta Pietų Afrikoje; parengiamasis susitikimas Faverže, Prancūzijoje)

2008 „Be paliovos melskitės“ (*1 Tes* 5, 12a. 13b–18)

(Medžiaga rengta JAV; parengiamasis susitikimas Graymoor, Garrison, JAV)

2009 „Kad juodu būtų sujungti tavo rankoje“ (*Ez* 37, 15–28)

(Medžiaga rengta Korėjoje; parengiamasis susitikimas Marselyje, Prancūzijoje)

2010 „Jūs esate šių dalykų liudytojai“ (*Lk* 24, 48)

(Medžiaga renta Škotijoje; parengiamasis susitikimas Glazge, Škotijoje)

2011 „Vieningai laikėsi apaštalų mokslo ir bendravimo, duonos laužymo ir maldų“ (*Apd*, 2, 42)

(Medžiaga rengta Jeruzalėje; parengiamasis susitikimas Saydnaya, Sirijoje)

2012 „Būsime perkeisti mūsų Viešpaties Jėzaus Kristaus pergale“ (plg. *1 Kor* 15, 51–58)

(Medžiaga rengta Lenkijoje; parengiamasis susitikimas Varšuvoje, Lenkijoje)

2013 „Ko Viešpats reikalauja iš mūsų?“ (*Mch* 6, 6–8)

(Medžiaga rengta Indijoje; parengiamasis susitikimas Bengalūre, Indijoje)

2014 „Argi Kristus padalytas?“ (*1 Kor* 1–17)

(Medžiaga rengta Kanadoje; parengiamasis susitikimas Monrealyje, Kanadoje)

2015 „Jėzus ją paprašė: *Duok man gerti*“ (*Jn* 4, 7)

(Medžiaga rengta Brazilijoje; parengiamasis susitikimas San Paule, Brazilijoje)

2016 „Pašaukti skelbti šlovingų viešpaties darbų“ (*1 Pt* 2, 9)

(Medžiaga rengta Latvijoje; parengiamasis susitikimas Rygoje, Latvijoje)

2017 „Susitaikinti: Kristaus meilė mus ragina“ (plg. *2 Kor* 5, 14–20)

(Medžiaga rengta Vokietijoje; parengiamasis susitikimas Vitenberge, Vokietijoje)

2018 „Tavo dešinė, Viešpatie, yra nuostabi jėga“ (*Iš* 15, 6)

(Medžiaga rengta Karibų regione; parengiamasis susitikimas Nasau, Bahamų salose)

2019 „Tik to, kas teisu, teisingai tesieksi“ (*Įst* 16, 18–20)

 (Medžiaga rengta Indonezijoje; parengiamasis susitikimas Džakartoje, Indonezijoje)

2020 „Su mumis elgėsi labai draugiškai“ (plg. *Apd* 28, 2)

(Medžiaga rengta Maltoje; parengiamasis susitikimas Rabate, Maltoje)

***Maldos už krikščionių vienybę savaitės istorijos svarbios datos***

Apie 1740 m. – Škotijoje atsirado su Šiaurės Amerika susijęs sekmininkų sąjūdis, kvietęs atnaujinti tikėjimą, melstis už visas Bažnyčias ir išvien su jomis.

1820 – Kun. Jamesas Haldane‘as Stewartas paskelbia „Pasiūlymus dėl visuotinės krikščionių sąjungos siekiant Dvasios išliejimo“ (*Hints for the General Union of Christians for the Outpouring of the Spirit*).

1840 – Kun. Ignatius Spenceris, į katalikybę atsivertęs anglikonas, pasiūlo įsteigti Maldos už vienybę sąjungą.

1867 – Anglikonų vyskupų Lambeto I Susirinkimo nutarimų preambulėje pabrėžiama maldos už vienybę svarba.

1894 – Popiežius Leonas XIII įvairiuose dokumentuose ragina praktikuoti Maldos už vienybę oktavą Sekminių kontekste.

1908 – Kun. Paulo Wattsono iniciatyva švenčiama Maldos už Bažnyčios vienybę oktava.

1926 – Tikėjimo ir tvarkos sąjūdis pradeda publikuoti Pasiūlymus dėl Maldos už krikščionių vienybę aštuondienio.

1935 – Kun. Paulis Couturier Prancūzijoje ragina švęsti Maldos už krikščionių vienybę visuotinę savaitę, grindžiamą malda už „Kristaus trokštą vienybę jo panorėtomis priemonėmis“.

1958 – Liono Ekumeninis krikščionių vienybės centras (Prancūzija), bendradarbiaudamas su Pasaulio Bažnyčių tarybos Tikėjimo ir tvarkos komisija, pradeda rengti medžiagą Maldos savaitei.

1964 – Jeruzalėje popiežius Paulius VI ir patriarchas Atenagoras I drauge meldžiasi Jėzaus malda, kad „visi būtų viena“ (*Jn* 17, 21).

1964 – Vatikano II Susirinkimo Dekrete dėl ekumenizmo pabrėžiama, kad malda yra ekumeninio sąjūdžio siela, ir raginama švęsti Maldos savaitę.

1966 – Pasaulio Bažnyčių tarybos Tikėjimo ir tvarkos komisija ir Sekretoriatas krikščionių vienybei skatinti (dabar Popiežiškoji krikščionių vienybės taryba) nutaria kasmet kartu rengti tekstus Maldos savaitei.

1968 – Maldos savaitė pirmąkart švenčiama remiantis tekstu, kurį kartu parengė Tikėjimo ir tvarkos komisija ir Sekretoriatas krikščionių vienybei skatinti (dabar Popiežiškoji krikščionių vienybės taryba).

1975 – Maldos už krikščionių vienybę savaitė pirmąkart švenčiama remiantis tekstais, parengtais vietinės ekumeninės grupės Australijoje.

1988 – Maldos už krikščionių vienybę savaitei skirta medžiaga panaudojama pamaldoms steigiant Malaizijos krikščionių federaciją, vienijančią pagrindines krikščionių konfesijas šioje šalyje.

1994–1996 m. tekstai parengti dalyvaujant dviem ekumeninėms pasauliečių organizacijoms – Krikščioniškajai jaunų vyrų asociacijai (YMCA) ir Krikščioniškajai jaunų moterų asociacijai (YWCA).

2004 – Nutariama, kad Maldos už krikščionių vienybę savaitės medžiaga bus bendrai vienodu formatu skelbiama ir pristatoma jos rengėjų: Tikėjimo ir tvarkos komisijos (Pasaulio Bažnyčių tarybos) ir Popiežiškosios krikščionių vienybės tarybos (Katalikų Bažnyčios).

2008 – Švenčiamos Maldos už krikščionių vienybę savaitės šimtosios metinės. (Šios iniciatyvos pirmtakė, Bažnyčios vienybės oktava, pirmą kartą minėta 1908 m.)